钦定古今图书集成/明伦汇编/官常典/第076卷 > 遂兴侯详
## 钦定古今图书集成/明伦汇编/官常典/第076卷 > 遂兴侯详

按《陈书》本传：“遂兴侯详，字文几，少出家为桑门，善书
记，谈论清雅。高祖讨侯景，召详令反初服，配以兵马，
从定京邑。高祖东征杜龛，详躬下安吉、原乡、故鄣三
县。龛平，以功授散骑侍郎，假节雄信将军、青州刺史
资。割故鄣、广德置广梁郡，以详为太守。高祖践祚，改广梁为陈留，又以为陈留太守。永定二年，封遂兴县”
侯，食邑五百户。其年，除明威将军、通直散骑常侍。三
年，随侯安都破王琳将常众爱于宫亭湖。世祖嗣位，
除宣城太守，将军如故。王琳下据栅口，详随吴明彻
袭湓城，取琳家口，不克，因入南湖，自鄱阳步道而归。
琳平，详与明彻并无功。天嘉元年，随例增邑，并前一
千五百户，仍除通直散骑常侍，兼右卫将军。三年，出
为假节、都督吴州诸军事、仁威将军、吴州刺史。周迪
据临川举兵，详自州从他道袭迪于濡城别营，获其
妻子。迪败走，详还复本镇。五年，周迪复出临川，乃以
详为都督，率水步讨迪。军至南城，与贼相遇，战败死
之，时年四十二。以所统失律，无赠谥。子正理嗣。